[Video] Tornado woed in Magaliesburg‘n Skermskoot uit die video. Die video volg onderaan die berig. Die afsnylaagweerstelsel wat die land in sy ysige greep beet het, het Maandagmiddag ook vir ŉ natuurlike skouspel in Magaliesburg in Gauteng gesorg. Amin Hassam, eienaar van Koesterfontein Farm Glamping, naby die Wieg van die Mensdom, het Maandagmiddag op sy plaashuis se stoep gestaan en gesien hoe die wolke saamdrom. “Ek het omstreeks 16:00 gesien hoe die tornado vorm en het my Samsung-slimfoon gegryp om ŉ foto te neem,” het Hassam aan Maroela Media gesê. “Ek het nog nooit so iets in my lewe gesien nie en toe besluit om eerder ŉ video te neem.” Hassam het gesê die tornado het nagenoeg twee minute lank gewoed voordat dit weer opgeklaar het. Die tornado het egter skade aangerig tydens sy kort besoek. “My buurman se huis en elektriese heinings is beskadig. Die tornado het die huis se dakteëls afgeruk en ook bome ontwortel,” het Hassam gesê. Geen ernstige beserings is aangemeld nie. Hy het die video agterna op Facebook gelaai en teen Dinsdag is dit meer as 46 000 keer gekyk en 2 000 keer gedeel. Maroela Media het vroeër berig ŉ afsnylaagweerstelsel is ŉ sterk laagdrukstelsel, wat tussen twee hoogdrukstelsels afgeknyp en aanhoudend met vogtige lug aangejaag word. Dit stelsel het swaar reënval, donderstorms en sneeu tot gevolg wat moontlik teen Donderdag gaan opklaar. https://www.facebook.com/mohamed.hassam/videos/10210081895033719/ Die gebruiker Mario Ferreira het die volgende video op YouTube gelaai: